Sliač

Sliač (po nem. Sliač, zriedkavo aj Sliatsch, po maď. Szliács) je kúpeľné mesto na Slovensku v okrese Zvolen. Známe je aj novozrekonštruovaným medzinárodným civilným a vojenským letiskom. Najvýznamnejšia pamiatka je gotický Kostol sv. Mikuláša v časti Hájniky zo začiatku 14. storočia. V časti Sampor v roku 2011 odkryli základy gotického kostolíka sv. Michala Archanjela.

Polohopis 
Sliač sa nachádza v centrálnej časti Zvolenskej kotliny, približne 4 km severne od centra Zvolena. Stredom mesta preteká rieka Hron, ktorá tu priberá niekoľko menších prítokov. Pokým mestské časti Hájniky a Rybáre ležia v rovinatom, málo zvlnenom území, Kúpele sa rozkladajú na východne ležiacom hrebeni. Mestom prechádza cesta I/69 od Kováčovej na Banskú Bystricu a dôležitá Železničná trať Zvolen – Vrútky, ktorá tu má zastávku.

Časti mesta 
 Rybáre 
 Hájniky 
 Kúpele Sliač ( po nem. Bad Sliač, zriedkavo aj Bad Sliatsch; po maď. Szliácsfürdő)
 Sampor

Vodné toky 
Hron, Sielnický potok

Dejiny 
Územie Sliača bolo podľa archeologických nálezov osídlené pred viac ako dvomi tisícročiami pred Kr., no prvá písomná zmienka o Sliači pochádza až z roku 1243 (niektoré pramene uvádzajú rok 1244). Za čias panovania kráľa Bela IV. bolo mesto Zvolen povýšené na slobodné kráľovské mesto a pri opise jeho okolia a vytyčovaní hraníc chotára sa spomínajú aj minerálne pramene neďaleko mesta. Z tohto obdobia pochádza aj najstaršia pamiatka Sliača – kostol sv. Mikuláša, ktorý neskôr viac ráz prestavali.

Najstaršie sú osady Hájniky a Rybáre. Išlo o osady hájnikov a rybárov Zvolenského hradu. História mesta bola od 17. storočia pevne spätá s kúpeľmi. Spoločne s nimi sa totiž rozvíjalo aj mesto, predovšetkým v 19. storočí a potom v rokoch 1927 až 1938. Pre mesto Sliač bolo významné aj obdobie počas SNP. Vtedy na Sliači vybudovali povstaleckú nemocnicu a neďaleko od mesta sa nachádzalo Letisko Tri Duby. Po 2. svetovej vojne prešlo mesto aj kúpele socialistickou prestavbou a bolo tu otvorené letisko, ktoré funguje dodnes. V roku 1959 vzniklo samotné mesto Sliač, zlúčením dovtedy samostatných obcí Hájniky, Rybáre a Sliač-kúpele. V roku 1979 bola k Sliači pričlenená aj samostatná obec Sampor.

Počas okupácie Československa sovietskymi vojskami (v rokoch 19681991) bolo na Sliači a v okolí umiestnených niekoľko objektov: „rádiotechnická hláska, letecká kasáreň, garážový dvor Sielnica, muničný sklad Širiny, letisko Tri Duby, objekty Vlkanová, dielňa Dobrá Niva, objekty v katastrálnom území Hájniky a Bližná, dielňa Zvolen, sklady leteckých pohonných hmôt Vlkanová, zameriavač v katastrálnom území Badín.“

V júni 2016 prezident Kiska odhalil pamätník odsunu sovietskych vojsk, prvý svojho druhu na Slovensku. Pamätník sa nachádza na sídlisku, ktoré v rokoch 19681991 obývali sovietski dôstojníci. Oceľový pamätník má formu zástavkového označníka s cestovným poriadkom.

Kultúra a zaujímavosti

Pamiatky 
 Rímskokatolícky kostol sv. Mikuláša, jednoloďová ranogotická stavba s polygonálne ukončeným presbytériom a vežou tvoriacou súčasť kostola z prvej štvrtiny 14. storočia. Kostol sa nachádza uprostred obce na vyvýšenej polohe. Stavba prešla neskorogotickou úpravou v 15. storočí. V tomto období bolo nanovo zaklenuté presbytérium a vznikol karner, dnes kaplnka. Okolo kostola bola vybudovaná fortifikácia v období tureckého nebezpečenstva. Napriek tomu došlo ku poškodeniu kostola, v roku 1627. Loď bola nanovo zaklenutá pomocou stredového piliera v roku 1688. V roku 1804 bola vybudovaná samostatne stojaca zvonica, murovaná stavba s drevenou nadstavbou na pôdoryse štvorca.

Kino 
 Kino Hron
 Kino Hviezda

Pomníky 
Pomník obetiam 1. svetovej vojny, pomník obetiam 2. Svetovej vojny, pomník padlým letcom,...

Šport 
basketbal, tenis, futbal, golf, lukostreľba , downhill, motokáry

Pravidelné podujatia 
Sliačske kultúrne leto, Beh sliačskym chotárom, Prechod sliačskym chotárom na bežkách

Hospodárstvo a infraštruktúra

Doprava 
Železničná stanica sa nachádza neďaleko od bývalej budovy Grandhotela, v mestskej časti Rybáre. Sliač leží na dôležitej trati Zvolen – Banská Bystrica.

Medzinárodné letisko 
V katastri Sliaču sa, spoločne so Sielnicou a Badínom, nachádza najväčšie letisko na strednom Slovensku, Letisko Sliač. Pod historickým názvom Tri Duby zohralo kľúčovú úlohu počas SNP. V súčasnosti ho využíva Taktické krídlo generálmajora Otta Smika Sliač. Po vyše dvojročnej rekonštrukcii ho 16. júna 2011 opäť sprístupnili aj pre civilnú dopravu. V rokoch 20212023 prebieha rekonštrukcia vojenskej základne, pre ktorú letisko v súčasnosti nefunguje pre osobnú leteckú dopravu.

Školstvo 
 Základná škola A. Sládkoviča

Osobnosti mesta 
 Martin Grečo  (* 1906 – † 1975) slovenský advokát, obhajca bývalého prezidenta Slovenskej republiky Jozefa Tisa
 Ján Gálus (* 1910 – † 1991), pedagóg a maliar
 Martin Kučera (* 1914 – † 1986), dôstojník a partizánsky veliteľ

Pôsobili tu 
 Štefan Záhorský (* 1817 – † 1863), rímskokatolícky kňaz, dekan, zakladajúci člen Matice Slovenskej a jej právny poradca, priateľ Sládkoviča a Boženy Nemcovej
 Jozef Kačka (* 1865 – † 1938), rímskokatolícky kňaz
 Arnold Bobok (* 1876 – † 1924), rímskokatolícky kňaz
 Anton Šalát (* 1892 – † 1944), rímskokatolícky kňaz

Referencie

Literatúra 
 REBRO, Augustín: Sliač v balneoliteratúre 18. storočia. Piešťany : Balneologické múzeum, 2002. 80 s. ISBN 80-968258-2

Pozri aj 
 Zoznam kultúrnych pamiatok v Sliači

Iné projekty

Externé odkazy 
 Oficiálna stránka mesta
 Apsida.sk – profil gotického kostola v Hájnikoch
 Apsida.sk – profil zaniknutého kostola v Sampore

Zdroj 
 Oficiálna stránka mesta

 
Okres Zvolen
Mestá na Slovensku